รัฐบาลทหารเมียนมาปล่อยตัวนักข่าวอเมริกันผู้ถูกจับกุมตั้งแต่เดือน พ.ค.
Danny Fenster’s release comes days after he was sentenced to 11 years in jail; release negotiated by former US diplomat Bill Richardson  
ซอนนี ซเว ผู้บริหารของสำนักข่าวออนไลน์ ฟรอนเทียร์ เมียนมา (Frontier Myanmar) ที่ซึ่งเฟนสเตอร์ทำงานเป็นบรรณาธิการบริหารก่อนที่จะถูกจับกุมเมื่อเดือนพฤษภาคม ทวีตแสดงความยินดีต่อข่าวการปล่อยตัวนักข่าวอเมริกันผู้นี้ ฟรอนเทียร์ เมียนมา ระบุทางทวิตเตอร์ว่า "แดนนี คือหนึ่งในผู้สื่อข่าวหลายคนในเมียนมาที่ถูกจับกุมคุมขังอย่างไร้ความเป็นธรรม เพียงเพราะพวกเขารายงานข่าวหลังการรัฐประหารเมื่อเดือนกุมภาพันธ์" และเรียกร้องให้รัฐบาลทหารปล่อยตัวผู้สื่อข่าวทุกคนเป็นอิสระ บิล ริชาร์ดสัน อดีตทูตสหรัฐฯ ประจำสหประชาชาติ ระบุในแถลงการณ์ที่ส่งให้สำนักข่าว The Associated Press ว่า เฟนสเตอร์ได้รับอิสระและอยู่กับตนในตอนนี้ ก่อนที่จะเดินทางกลับสหรัฐฯ ผ่านทางกาตาร์เร็ว ๆ นี้ แดนนี เฟนสเตอร์ ถูกจับกุมเมื่อวันที่ 24 พฤษภาคม ที่สนามบินนานาชาติในนครย่างกุ้ง ขณะที่กำลังจะเดินทางกลับไปยังสหรัฐฯ และเมื่อวันศุกร์ที่ผ่านมา ศาลเมียนมาสั่งจำคุกเขาเป็นเวลา 11 ปี ในข้อหายุยงส่งเสริมให้ต่อต้านกองทัพเมียนมา การจัดสมาคมที่ไม่ชอบด้วยกฎหมาย และมีความผิดฝ่าฝืนกฎหมายคนเข้าเมือง นอกจากนี้ เขายังถูกฟ้องในอีกสองข้อหาเมื่อไม่กี่วันที่ผ่านมา คือก่อการร้าย และปลุกระดมมวลชน ซึ่งอาจทำให้เขาต้องโทษจำคุกเพิ่มอีก 30 ปี อย่างไรก็ตาม ทนายความของเฟนสเตอร์แก้ต่างว่า ลูกความของเขาถูกจับกุมจากสิ่งที่เคยทำไว้เมื่อตอนที่ทำงานให้กับสำนักข่าวออนไลน์อีกแห่งหนึ่ง คือ เมียนมา นาว (Myanmar Now) ซึ่งเขาลาออกตั้งแต่ปีที่แล้วก่อนที่จะมาร่วมงานกับ ฟรอนเทียร์ เมียนมา โดยสื่อ เมียนมา นาว คือหนึ่งในห้าสำนักข่าวที่ถูกรัฐบาลทหารเมียนมาเพิกถอนใบอนุญาตเมื่อเดือนเมษายนที่ผ่านมา ตั้งแต่เกิดรัฐประหารเมื่อเดือนกุมภาพันธ์ คาดว่ามีผู้สื่อข่าวและพนักงานของบริษัทสื่อต่าง ๆ ในเมียนมาถูกจับกุมไปแล้วมากกว่า 100 คน อ้างอิงจากข้อมูลของ  ซึ่งเป็นเว็บไซต์ตรวจสอบด้านการรายงานข่าวในเอเชีย